Ordrerne står i kø - men Aars-virksomheden Lyngsoe kan ikke skaffe folk.

Det går godt for logistik-virksomheden Lyngsoe Systems i Aars. Ordrerne står i kø, og direktør Finn Mathiassen øjner flere i horisonten. Der er bare lige et problem: Manglen på medarbejdere. Lige nu kunne Lyngsoe Systems godt bruge en snes ekstra ansatte - især nyuddannede ingeniører og erfarne projektledere. Og hvis ikke de ledige jobs meget snart besættes, har virksomheden et problem. Det skriver NORDJYSKE Stiftstidende lørdag. - Så bliver vi nødt til at skrue ned for væksten. Noget, vi aldrig har været udsat for før. Så er der risiko for, at vi må sige nej til ordrer. Det føles ikke godt. Baggrunden er en stigende efterspørgsel på at kunne spore alt fra kufferter til biblioteksbøger og varer købt på internettet. Lyngsoe Systems leverer systemer, hvor man bruger mikrochips til at spore materialerne.